# FAQ: Հիմնադրամներ (այդ թվում՝ բարեգործական հիմնադրամներ Հայաստանում)

# Այս բլոգում քննարկվում են Հայաստանում հիմնադրամների (այդ թվում՝ բարեգործական) ստեղծման և գործունեության հետ կապված ամենատարածված հարցերը:

|  |
| --- |
| 1. **Ինչպիսի՞ն է Հիմնադրամների իրավական կարգավիճակը ՀՀ օրենսդրության համաձայն:** |

Հիմնադրամների գործունեությունը կարգավորող իրավունքի հիմնական աղբյուրը (ի թիվս այլ կիրառելի ընդհանուր օրենքների, ինչպիսինն է Հայաստանի քաղաքացիական օրենսգիրքը) Հիմնադրամների մասին օրենքն է։

Հիմնադրամների մասին ՀՀ օրենքի համաձայն.

**Հիմնադրամը՝** քաղաքացիների և (կամ) իրավաբանական անձանց կամավոր գույքային վճարների հիման վրա ստեղծված և անդամություն չունեցող ոչ առևտրային կազմակերպությունը, որը հետապնդում է սոցիալական, բարեգործական, մշակութային, կրթական, գիտական, առողջապահական, բնապահպանական և (կամ) այլ հանրօգուտ նպատակներ:

Հիմնադրամը իրավաբանական անձ է և ունի հիմնադրի գույքից առանձնացված գույք, որը հաշվառվում է ինքնուրույն հաշվեկշռում:

**Հիմնադրամի կանոնադրության մեջ պետք է նշվեն հիմնադրամի ճշգրիտ նպատակները և շահառուները: Հատատվելուց հետո այդ նպատակները կարող են փոփոխվել միայն շատ բացառիկ դեպքերում ՝ դատական կարգով:**

|  |
| --- |
| 1. **Սահմանվա՞ծ են արդյոք ՀՀ օրենսդրությամբ հիմնադրամների անվանմանը ներկայացվող հատուկ պահանջներ: Կարո՞ղ է հիմնադրամը խորհրդանիշ ունենալ:** |

ՀՀ օրենսդրությամբ սահմանված են Հիմնադրամների անվանման պարտադիր պահանջներ, Մասնավորապես՝Հիմնադրամի անվանումը պետք է ներառի "Հիմնադրամ" բառը, հիմնադրամի անվանումը պետք է տարբերվի այլ հիմնադրամների անվանումից, ներառյալ՝ գրանցմանը նախորդող վերջին մեկ տարվա ընթացքում լուծարված հիմնադրամների: Հիմնադրամն իր անվանման մեջ հանրահայտ ֆիզիկական անձի անունը կարող է օգտագործել միայն  այդ անձի, իսկ եթե ֆիզիկական անձը մահացած է՝ նրա ժառանգություն ստացած բոլոր ժառանգների գրավոր համաձայնության առկայության դեպքում: Ժառանգություն ստացած ժառանգներ չունենալու դեպքում անձի անունը թույլատրվում է հիմնադրամի անվանման մեջ օգտագործել, եթե այդ անձի համբավը ձեռք է բերվել այնպիսի ոլորտում, որը համընկնում է հիմնադրամի գործունեության հիմնական ոլորտին:

**Ի լրումն վերոգրյալի՝ ՀՀ քաղաքացիական օրենսգիրքը սահմանում է, որ ոչ առևտրային կազմակերպության անվանումը պետք է ցուցում պարունակի նրա նպատակի մասին, այսինքն՝ մշակութային, բարեգործական և այլն.**

**Ինչ վերաբերում է խորհրդանիշին**.

Հիմնադրամը կարող է ունենալ խորհրդանիշ: Խորհրդանիշի պատկերն ու նկարագրությունը կարող է ներառվել հիմնադրամի կանոնադրության մեջ, սակայն հիմնադրամի խորհրդանիշը չպետք է համընկնի Հայաստանի Հանրապետության պետական խորհրդանիշներին: Հիմնադրամը կարող է ունենալ նաև իր անվանումը պարունակող դրոշմներ և ձևաթղթեր, ինչպես նաև անհատականացնող այլ միջոցներ:

|  |
| --- |
| 1. **Ինչպե՞ս է հիմնադրվում Հիմնադրամը: Կարո՞ղ է արդյոք հիմնադրամը հիմնադրվել մեկ անձի կողմից։** |

Հիմնադրամը կարող է ստեղծվել հիմնադիրների կողմից հիմնադրվելու կամ գոյություն ունեցող հիմնադրամի (հիմնադրամների)՝ վերակազմակերպման միջոցով կամ ոչ առևտրային կազմակերպությունների վերակազմավորման միջոցով՝ օրենսդրությամբ սահմանված կարգով։

Հիմնադրամի ստեղծումն հիմնադրման միջոցով իրականացվում է հիմնադիրների որոշմամբ: Հիմնադրամը կարող է ստեղծվել նաև մեկ անձի կողմից։

|  |
| --- |
| **4. Օտարերկրյա իրավաբանական և ֆիզիկական անձինք կարո՞ղ են հիմնադրամ հիմնադրել ՀՀ–ում:** |

Հիմնադրամների մասին ՀՀ օրենքի համաձայն՝ հիմնադրամի հիմնադիրներ կարող են լինել Հայաստանի Հանրապետության քաղաքացիները, օտարերկրյա քաղաքացիները, քաղաքացիություն չունեցող անձինք, Հայաստանի Հանրապետության և օտարերկրյա իրավաբանական անձինք, բացառությամբ այն անձանց, որոնց մասնակցությունը հիմնադրամի հիմնադրմանը օրենքով արգելված կամ սահմանափակված է:Ընթացակարգային տարբերությունները օրենքով սահմանված չեն:

|  |
| --- |
| 1. **Հիմնադրամը հիմնադրելու մասին որոշման բովանդակությունը. անհրաժե՞շտ է արդյոք հաստատել հիմնադրամի բոլոր մարմինների կազմը հիմնադրման պահին և նշել հիմնադրվող հիմնադրամի գտնվելու վայրի ամբողջական հասցեն:** |

Հիմնադրամը հիմնադրելու մասին որոշում կայացնելիս հիմնադիրները պետք է միաձայն հաստատեն հիմնադրամի կանոնադրությունը և նշանակեն հիմնադրամի գործադիր մարմնի ղեկավարին (այսուհետ՝ կառավարիչ) կամ գործադիր մարմնի ղեկավարի ժամանակավոր պաշտոնակատարին (այսուհետ՝ ժամանակավոր կառավարիչ): Որոշումը պետք է տեղեկություններ պարունակի հիմնադիրների մասին

Հոգաբարձուների խորհուրդը կազմավորվում է գրանցումից հետո՝ եռամսյա ժամկետում:

Կանոնադրությունը սահմանում է.

1. հիմնադրամի անվանումը, գտնվելու վայրը և նպատակները,
2. ձեռնարկատիրական գործունեության այն տեսակների ցանկը, որոնցով հիմնադրամը կարող է անձամբ զբաղվել,
3. տեղեկություններ հիմնադիրների (հիմնադրի) մասին,

- ֆիզիկական անձանց համար՝ քաղաքացիությունը, անունը, ազգանունը, անձնագրային տվյալները, բնակության վայրի կամ հաշվառման հասցեն,

- իրավաբանական անձանց համար՝ պետությունը, որտեղ հիմնադրվել է, լրիվ անվանումը (ֆիրմային անվանումը), պետական գրանցման տվյալները, գտնվելու վայրի հասցեն,

1. հիմնադրամի գույքի տնօրինման և կառավարման կարգը,
2. հիմնադրամի շահառուների խմբերը,
3. հիմնադրամի գործունեության ժամկետը, եթե հիմնադրամը ստեղծվել է որոշակի ժամկետով,
4. հիմնադրամի մարմինների կազմավորման կարգը, հոգաբարձուների խորհրդի քանակական կազմը, հիմնադրամի մարմինների իրավասությունները, նրանց կողմից որոշումներ ընդունելու կարգը, ներառյալ՝ այն հարցերով, որոնցով որոշումներն ընդունվում են միաձայն կամ ձայների որակյալ մեծամասնությամբ,
5. հիմնադրամի լուծարման կարգը,
6. օրենքին չհակասող այլ դրույթներ:

|  |
| --- |
| 1. **Ի՞նչ կառավարման մարմիններ պարտադիր պետք է ձևավորվեն հիմնադրամ հիմնադրելիս: Այդ մարմինների անդամների նվազագույն քանակը: Կարող է արդյոք անձը համատեղել անդամությունը հիմնադրամի տարբեր մարմիններում: Ո՞րն է հիմնադրի դերը հիմնադրամում, արդյո՞ք նա կարող է ընդգրկվել հիմնադրամի կառավարման/վերահսկողության մարմինների կազմում և ինչ կարգավիճակով:** |

Հիմնադրամի կառավարման մարմիններն են.

1. հոգաբարձուների խորհուրդը,
2. կառավարիչը (տնօրենը, գործադիր տնօրենը կամ գլխավոր տնօրենը, ռեկտորը),
3. Անձեռնմխելի կապիտալ ունեցող հիմնադրամն ունի վերստուգիչ: Հիմնադրամի կանոնադրությամբ կարող են սահմանվել նաև այլ մարմիններ (այդ թվում՝ կոլեգիալ գործադիր մարմիններ):

Հիմնադրամի կառավարման բարձրագույն և հսկողություն իրականացնող մարմինը հիմնադրամի հոգաբարձուների խորհուրդն է: Հոգաբարձուների խորհրդի քանակական կազմը չի կարող պակաս լինել 3 անդամից: Հիմնադրամի հոգաբարձուների խորհրդի անդամ կարող են լինել 18 տարին լրացած գործունակ ֆիզիկական անձինք, այդ թվում՝ հիմնադիրները: Հիմնադրամի հոգաբարձուների խորհրդի անդամները չեն կարող լինել հիմնադրամի այլ մարմնի անդամ: Հոգաբարձուների խորհրդի անդամների լիազորությունների ժամկետը չի սահմանափակվում, եթե կանոնադրությամբ այլ բան նախատեսված չէ:

ԿԱՐԵՎՈՐ ՆՇՈՒՄ. Հիմնադրամների մասին ՀՀ օրենքի համաձայն՝ hիմնադրամի հոգաբարձուների խորհուրդը կազմավորվում է կանոնադրությամբ սահմանված կարգով, իսկ եթե կանոնադրությամբ նման կարգ սահմանված չէ, ապա յուրաքանչյուր հիմնադիր հոգաբարձուների խորհրդի մեկ անդամ սկզբունքով: Շատ կարևոր է ստեղծել վերականգնվող հոգաբարձուների խորհուրդ, հակառակ դեպքում հոգաբարձուների խորհրդի բոլոր անդամների (օրինակ՝ հիմնադրի մահվան կամ անգործունակ ճանաչվելու) լիազորությունների դադարեցման և հոգաբարձուների խորհրդի չվերականգնվելու դեպքում, Հայաստանի Հանրապետության Արդարադատության նախարարը երկամսյա ժամկետում նշանակում է 3 անդամից կազմված ժամանակավոր խորհուրդ: Ուստի, միշտ խորհուրդ է տրվում կանոնադրության մեջ նշել այն գործընթացը, որով հոգաբարձուների խորհուրդը միշտ կարող է վերակազմավորվել, նույնիսկ հիմնադրի բացակայության դեպքում, որպեսզի միշտ պահպանվի հիմնադրամի կառավարումը պատշաճ ձևով:

|  |
| --- |
| 1. **Օտարերկրյա քաղաքացիները կարո՞ղ են արդյոք լինել Հիմնադրամի կառավարման մարմինների անդամ:** |

Սահմանափակումներ չկան և օրենքի համաձայն հիմնադրամի անդամներ կարող են լինել ինչպես ՀՀ քաղաքացիները, այնպես էլ՝ օտարերկրացիները և քաղաքացիություն չունեցող անձինք:

|  |
| --- |
| 1. **Հիմնադրամի հիմնադիրները կարո՞ղ են արդյոք փոփոխել կանոնադրությունը դրա հաստատումից հետո:** |

Հիմնադրամի հիմնադիրները կարող են միաձայն որոշմամբ փոփոխություններ մտցնել հիմնադրամի կանոնադրության մեջ: Հիմնադրամի հոգաբարձուների խորհուրդը կարող է կանոնադրությամբ սահմանված կարգով փոփոխություններ մտցնել հիմնադրամի կանոնադրության մեջ, եթե կանոնադրությամբ նախատեսված է նման փոփոխություններ կատարելու հնարավորություն: Կանոնադրության այդ փոփոխությունները չեն կարող վերաբերել հիմնադրամի նպատակներին կամ շահառուներին:

ԿԱՐԵՎՈՐ ՆՇՈՒՄ. Օրենքը նաև նախատեսում է, որ Եթե կանոնադրության պահպանումը անփոփոխ ձևով կարող է առաջացնել այնպիսի հետևանքներ, որոնք հնարավոր չէր կանխատեսել հիմնադրամն ստեղծելիս, իսկ կանոնադրությամբ նախատեսված չէ այն փոխելու հնարավորություն, կամ կանոնադրությունը չի փոփոխում դրա իրավասությունն ունեցող մարմինը, կամ փոփոխությունները պետք է վերաբերեն հիմնադրամի նպատակներին կամ շահառուներին, ապա փոփոխություններ կատարելու իրավունքն իրականացնում է դատարանը՝ հիմնադրամի մարմինների կամ հիմնադիրներից մեկի կամ հիմնադրամի մասին ՀՀ օրենքի համաձայն ստեղծված հոգաբարձուների ժամանակավոր խորհրդի դիմումի հիման վրա:

|  |
| --- |
| 1. **Արդյո՞ք ՀՀ օրենսդրությամբ բարեգործական գործունեություն է համարվում Բարեգործական հիմնադրամի («ԲՀ») կողմից մշակույթի և կրթության բնագավառում երրորդ անձանց գործունեությանն աջակցությունը:** |

Համաձայն «Բարեգործության մասին» ՀՀ օրենքի՝ բարեգործության նպատակներից է աջակցել գիտության, կրթության, արվեստի, գրականության, առողջապահության, սպորտի և ֆիզկուլտուրայի ոլորտների ծրագրերի իրականացմանը։ Օրենքի համաձայն՝ Բարեգործությունը ֆիզիկական և իրավաբանական անձանց կողմից օրենքով սակմանված նպատակների իրականացման համար ֆիզիկական անձանց, առողջապահական և ոչ առևտրային կազմակերպություններին կամավոր, անշահախնդիր, օրենքով չարգելված նյութական և հոգևոր օգնության (այսուհետ՝ բարեգործական աջակցության) տրամադրումն է:

|  |
| --- |
| 1. **Արդյո՞ք ՀՀ օրենսդրությունը թույլ է տալիս, որպեսզի Հայաստանում ստեղծված ԲՀ-ը բարեգործական գործունեություն ծավալի ոչ միայն Հայաստանում, այլև՝ արտերկրում:** |

Բարեգործական հիմնադրամներն իրավունք ունեն իրականացնել միջազգային բարեգործություն։ Միջազգային բարեգործությունն իրականացվում է միջազգային բարեգործական ծրագրեր կազմելու և իրականացնելու, միջազգային բարեգործական կազմակերպությունների աշխատանքներին մասնակցելու, բարեգործության համապատասխան ոլորտում օտարերկրյա, մասնավորապես, սփյուռքահայ գործընկերների հետ համագործակցելու միջոցով, եթե դա չի հակասում Հայաստանի Հանրապետության օրենսդրությանը և Հայաստանի Հանրապետության միջազգային պայմանագրերին:

|  |
| --- |
| 1. **ԲՀ-ն կարո՞ղ է բարեգործական օգնություն ցուցաբերել օտարերկրյա անձանց՝ նվիրատվության, անհատույց օգտագործման գույք տրամադրելու (վերջինս՝ Հայաստանի Հանրապետության տարածքում կամ դրանից դուրս) միջոցով:** |

Բարեգործության մասին ՀՀ գործող օրենքի (08.10.2002 թ.) 3-րդ հոդվածի 1-ին մասը սահմանում է "բարեգործություն" հասկացությունը, որի համաձայն Բարեգործությունը ֆիզիկական և իրավաբանական անձանց կողմից սույն օրենքի 2-րդ հոդվածի նպատակների իրականացման համար ֆիզիկական անձանց, առողջապահական և ոչ առևտրային կազմակերպություններին կամավոր, անշահախնդիր, օրենքով չարգելված (անհատույց կամ արտոնյալ պայմաններով) նյութական և հոգևոր օգնության (այսուհետ՝ բարեգործական աջակցության) տրամադրումն է:

  Բարեգործության նպատակն է՝

1) աջակցել այն ֆիզիկական անձանց (հաշմանդամներին, ծնողազուրկ երեխաներին, գործազուրկներին), ինչպես նաև սակավ ապահովված ընտանիքներին, որոնք չեն կարող ինքնուրույն ապահովել իրենց նյութական և հոգևոր պահանջները.

2) աջակցել ոչ առևտրային այլ կազմակերպություններին.

21) աջակցել առողջապահության զարգացմանը.

3) նյութական օգնություն տրամադրել պատերազմի, տարերային աղետների, վարակիչ հիվանդությունների, համաճարակների և արտակարգ այլ իրավիճակների հետևանքով տուժած անձանց և մասնակցել դրանց հետևանքների վերացմանը.

4) աշխատատեղերի ստեղծման կամ գործազուրկների վերապատրաստման ճանապարհով աջակցել սոցիալական օգնության կարիք ունեցող գործազուրկներին՝ աշխատանքի տեղավորման հարցում.

5) աջակցել գիտության, կրթության, արվեստի, գրականության, առողջապահության, սպորտի և ֆիզկուլտուրայի ոլորտների ծրագրերի իրականացմանը.

6) աջակցել պատմական, ճարտարապետական, մշակույթի և արվեստի հուշարձանների պահպանման և վերականգնման ծրագրերի իրականացմանը.

7) աջակցել բնության և շրջակա միջավայրի պահպանման և բարեկարգման աշխատանքների իրականացմանը.

8) աջակցել Հայաստանի Հանրապետության կառավարության հավանությանն արժանացած սոցիալական ծրագրերի իրականացմանը:

Նույն օրենքի 3-րդ հոդվածի 2-րդ մասի համաձայն Բարեգործություն չի համարվում կուսակցություններին և առևտրային կազմակերպություններին (բացառությամբ առողջապահության բնագավառի կազմակերպությունների) դրամական և այլ նյութական միջոցների հատկացումը:

Բարեգործության մասին ՀՀ օրենքի 20-րդ հոդվածի 1-ին մասի համաձայն՝ բարեգործներն իրավունք ունեն իրականացնելու միջազգային բարեգործություն:

Միջազգային բարեգործության իրականացումը կարգավորվում է նույն օրենքի 20-րդ հոդվածի 2-րդ մասով, որի համաձայն միջազգային բարեգործությունն իրականացվում է միջազգային բարեգործական ծրագրեր կազմելու և իրականացնելու, միջազգային բարեգործական կազմակերպությունների աշխատանքներին մասնակցելու, բարեգործության համապատասխան ոլորտում օտարերկրյա, մասնավորապես, սփյուռքահայ գործընկերների հետ համագործակցելու միջոցով, եթե դա չի հակասում Հայաստանի Հանրապետության օրենսդրությանը և Հայաստանի Հանրապետության միջազգային պայմանագրերին:

**ԾԱՆՈԹԱԳՐՈՒԹՅՈՒՆ.** Ամփոփելով վերը նշված նորմերը, ինչպես նաև հաշվի առնելով «Թույլատրվում է այն ամենը, ինչ չի արգելվում» սահմանադրական սկզբունքը, ՀՀ-ում գործող բարեգործական հիմնադրամները կարող են բարեգործական օգնություն ցուցաբերել օտարերկրյա քաղաքացիներին կամ ոչ առևտրային կազմակերպություններին նվիրատվությունների ձևով՝ ՀՀ տարածքում և նրա սահմաններից դուրս նվիրատվության, գույքի անհատույց օգտագործման տրամադրման տեսքով ՝ սահմանված կարգով:

|  |
| --- |
| 1. **Պահանջվու՞մ է արդյոք բարեգործական ծրագրերի պարտադիր հաստատում, ինչպիսի՞ն է դրանց հաստատման, փոփոխության, դադարեցման կարգը, արդյո՞ք ՀՀպետական մարմիններում նման ծրագրերի գրանցում պահանջվում է՝ ԲՀ-ի համար հարկային արտոնություններ ստանալու համար։** |

«Բարեգործության մասին» ՀՀ օրենքի 13-րդ հոդվածը սահմանում է ծրագիրը բարեգործություն որակելու կարգը։

ՀՀ կառավարության 2017 թվականի հուլիսի 27-ի N 910-Ն որոշման N 3 հավելվածով սահմանված կարգի 12-րդ կետի համաձայն՝ Հանձնաժողովի քննարկմանը ներկայացված ծրագրերն արտոնյալ են որակավորվում, եթե միաժամանակ բավարարում են հետևյալ չափանիշները՝

1) ծրագրի շրջանակներում իրականացվելու են Հայաստանի Հանրապետության հարկային օրենսգրքի իմաստով ապրանքի մատակարարման, ծառայությունների մատուցման, աշխատանքների կատարման գործարքներ.

2) ծրագրի շրջանակներում իրականացվող՝ ապրանքի մատակարարման, ծառայությունների մատուցման, աշխատանքների կատարման գործարքների մասով ավելացված արժեքի հարկի գումարները Հայաստանի Հանրապետության պետական բյուջեով նախատեսված չեն (այդ թվում՝ համաֆինանսավորման տեսքով).

3) ներկայացված ծրագրերն ուղղված են սույն կարգի 2-րդ կետում նշված ոլորտներում տնտեսական աճի ապահովմանը և նոր աշխատատեղերի ստեղծմանը.

4) ծրագրի՝ արտոնյալ որակավորման արդյունքում նույն ոլորտում գործող այլ տնտեսավարող սուբյեկտների համեմատությամբ չեն սահմանվում հարկման խտրական մոտեցումներ:

Այնուհետև, արտոնյալ ծրագրերի գրանցման պահանջների վերաբերյալ տեղեկացնում ենք, որ ՀՀ կառավարության 2017 թվականի հուլիսի 27-ի N 910-Ն Որոշման N 3 Հավելվածով սահմանված կարգի 5-րդ և 9-րդ կետերին համապատասխան՝ Հայաստանի Հանրապետության պետական բյուջեից դուրս՝ այլ աղբյուրներից ֆինանսավորվող ծրագրերի՝ արտոնյալ որակավորման կամ որպես արտոնյալ որակավորված ծրագիրը փոփոխելու կամ ծրագրի՝ որպես արտոնյալ որակավորումը դադարեցնելու համար հանձնաժողով է ներկայացվում հայտ: Հայտը պետք է ներկայացվի ծրագրի մեկնարկից առնվազն 2 ամիս առաջ: Ներկայացվող հայտում նկարագրվում են ծրագրի նպատակները, նախատեսվող միջոցառումները, ֆինանսավորման աղբյուրները, նշվում են դրա կատարողները և ստացողները, ակնկալվող արդյունքները, ինչպես նաև կից ներկայացվում է ծրագրի իրականացման արդյունավետության և Հայաստանի Հանրապետության տնտեսության զարգացման խթանման ուղղվածության վերաբերյալ հիմնավորումը: Ծրագիրը ներառում է նաև կանխատեսվող մուտքերի և ծախսերի նախահաշիվը, սահմանում է ծրագրի իրականացման փուլերն ու ժամկետները: Ծրագիրը կարող է ներառել այլ հանգամանքների, փաստերի, տվյալների նկարագրություն, այլ հիմնավորումներ, որոնք կարևոր կհամարվեն ծրագիրն իրականացնողների կողմից:

Հայտի քննարկումն իրականացվում է նիստերի միջոցով: Հանձնաժողովի կողմից հայտի քննարկման առավելագույն ժամկետը 15 աշխատանքային օր է: Հայտի լրացուցիչ քննարկման անհրաժեշտության դեպքում հանձնաժողովի որոշմամբ հայտի քննարկումը կարող է հետաձգվել: Հանձնաժողովի կողմից հայտը քննարկվում է ծրագիրն իրականացնողի մասնակցությամբ: Քննարկման օրվա, ժամի և վայրի (հասցե, սենյակ) մասին ծրագիրն իրականացնողը պետք է տեղեկացվի առնվազն երկու օր առաջ: Պատշաճ տեղեկացված ծրագիրն իրականացնող պետական կառավարման մարմնի ներկայացուցչի բացակայությունը խոչընդոտ չէ քննարկման համար: Նույն հրամանի 13-րդ կետի համաձայն՝ ծրագիրն արտոնյալ որակավորելու, որակավորելը մերժելու, որակավորված ծրագիրը փոփոխելու կամ դրա փոփոխումը մերժելու կամ ծրագրի՝ որպես արտոնյալ որակավորումը կասեցնելու կամ ծրագրի՝ որպես արտոնյալ որակավորումը դադարեցնելու վերաբերյալ հանձնաժողովի եզրակացությունը և այն հաստատելու մասին Հայաստանի Հանրապետության ֆինանսների նախարարի հրամանը 5 աշխատանքային օրվա ընթացքում ուղարկվում է հայտը ներկայացրած պետական կառավարման մարմին: Հայտի մերժումը կամ հայտի քննարկման կասեցումն արձանագրվում են՝ նշելով համապատասխան հիմնավորումը:

|  |
| --- |
| 1. **Պահանջվո՞ւմ է արդյոք հիմնադրամների պետական գրանցում ՀՀ-ում: Հիմնադիր փաստաթղթերի ձևակերպումից հետո ո՞ր ժամկետում է պահանջվում հիմնադրամի գրանցումը իրավաբանական անձանց Գրանցամատյանում:** |

ՀՀ-ում հիմնադրամները ենթակա են պետական գրանցման.

Հիմնադրամի հիմնադրման մասին որոշման կայացման օրվանից ոչ ուշ, քան 2 ամսվա ընթացքում, իրավաբանական անձանց պետական ռեգիստր պետք է ներկայացվի պետական գրանցման մասին դիմում: Կանոնադրության լրացումները և փոփոխությունները, ինչպես նաև նոր խմբագրությամբ հաստատված կանոնադրությունը ենթակա են պետական գրանցման։

|  |
| --- |
| 1. **Ի՞նչ փաստաթղթեր պետք է ներկայացվեն իրավաբանական անձանց պետական ​​ռեգիստր՝ հիմնադրամ գրանցելու համար: Հնարավո՞ր է փաստաթղթերը ներկայացնել լիազորված անձի միջոցով:** |

Անհրաժեշտ է ներկայացնել հիմնադրի անձնագրի պատճենը (եթե դա օտարերկրյա անձնագիր է՝ նոտարական վավերացմամբ և ապոստիլով հաստատված): Եթե հիմնադիրը իրավաբանական անձ է, ապա անհրաժեշտ է ներկայացնել նրա հիմնադիր փաստաթղթերը (եթե դա օտարերկրյա ընկերություն է՝ նոտարական վավերացմամբ և ապոստիլով հաստատված)[[1]](#footnote-1): Դիմումի հետ միասին անհրաժեշտ է ներկայացնել շահառուների մասին հայտարարություն:

Բացի այդ, իրավաբանական անձանց պետական ռեգիստրում հիմնադրամների գրանցման համար պետք է ներկայացվեն.

1) հիմնադրամի կառավարչի կամ ժամանակավոր կառավարչի ստորագրած պետական գրանցման դիմումը,

2) հիմնադրամի կանոնադրությունն առնվազն երկու օրինակից,

3) հիմնադրամ հիմնադրելու մասին որոշումը,

4) գրանցման համար պետական տուրքի վճարման անդորրագիրը:

Եթե հիմնադրամի անվանումը պարունակում է  հանրահայտ  ֆիզիկական անձի անուն, ապա անհրաժեշտ է ներկայացնել համաձայնություն:

Դիմումը կարելի է ներկայացնել լիազորված անձի միջոցով։ Ֆիզիկական ներկայությունը պարտադիր չէ, գրանցման գործընթացը կարելի է իրականացնել ներկայացուցչի միջոցով ՝ հասարակ գրավոր ձևով լիազորագրի հիման վրա:

|  |
| --- |
| 1. **Կարո՞ղ է արդյոք պետական գրանցման մարմինը մերժել հիմնադրամի գրանցումը, եթե այո, ապա ի՞նչ հիմքերով:** |

Հիմնադրամի պետական գրանցումը կարող է մերժվել հետևյալ հիմքերի առկայության դեպքում, եթե՝

1) խախտված է հիմնադրամի կազմավորման կարգը.

2) հիմնադրամի կանոնադրությունը հակասում է օրենքին.

3) հիմնադրամի անվանումը համընկնում է նախկինում գրանցված այլ հիմնադրամի անվանմանը.

4) չեն ներկայացվել պետական գրանցման համար անհրաժեշտ՝ օրենքով սահմանված բոլոր փաստաթղթերը:

Գրանցող մարմինն իրավունք չունի մերժել հիմնադրամի գրանցումը դրա ստեղծման աննպատակահարմարության շարժառիթով: Անհրաժեշտ է նկատի ունենալ, որ հիմնադրամի գրանցման մերժումը արգելք չէ պետական գրանցման նպատակով նոր դիմում ներկայացնելու համար։ Ամեն դեպքում, Հիմնադրամի պետական գրանցման մերժումը կարող է բողոքարկվել դատարան:

|  |
| --- |
| 1. **Ի՞նչ տեսակի հաշվետվություններ (բացի ստանդարտ տեսակներից) է Հիմնադրամը ներկայացնում ՀՀ-ում և ի՞նչ ժամկետներում: Կա՞ արդյոք հիմնադրամի հրապարակային հաշվետվությունների պահանջ:** |

Յուրաքանչյուր տարի հաշվետու տարվան հաջորդող հուլիսի 1-ից ոչ ուշ հիմնադրամը՝ հիմնադրամների կողմից հրապարակվող հաշվետվությունների համար նախատեսված համակարգում պարտավոր է հրապարակել՝

1. հաշվետվություն իր գործունեության մասին, որը պետք է պարունակի տեղեկություններ իրականացված ծրագրերի, ֆինանսավորման աղբյուրների, ֆինանսական տարում օգտագործված դրամական միջոցների ընդհանուր չափի և դրանցում կանոնադրական նպատակների իրականացմանն ուղղված ծախսերի չափի, հիմնադրի, հոգաբարձուների խորհրդի անդամների, կառավարչի անուններն ու ազգանունները, եթե նրանք օգտվել են հիմնադրամի միջոցներից և ծառայություններից հաշվետու տարվա ընթացքում, ինչպես նաև հիմնադրամի աշխատակազմում ընդգրկված անձանց քանակը.
2. օրենսդրության համաձայն պատրաստված ֆինանսական հաշվետվությունները:

|  |
| --- |
| 1. **Արդյո՞ք հիմնադրամների նկատմամբ կիրառվում են հարկային արտոնություններ,օրինակ՝ հիմնադրի ներդրումները կանոնադրական կապիտալում ազատված են արդյոք ՀՀ-ում հարկումից։** |

Համաձայն ՀՀ Հարկային Օրենսգրքի, 108 (1), (11) հոդվածի՝ հիմնադրի կատարած ներդրումները Կանոնադրական կապիտալում (ԿԿ), ինչպես նաև երրորդ անձանց կողմից կատարված կանոնադրական, ոչ առևտրային գործունեության համար նվիրատվությունները, ներառյալ դրամական միջոցների կամ այլ գույքի, մշակութային արժեքների նվիրատվությունները օտարերկրյա անձանցից ոչ առևտրային կազմակերպություններին, մասնավորապես հիմնադրամներին, եկամուտ չեն համարվում և, հետևաբար, շահութահարկով չեն հարկվում:

|  |
| --- |
| 1. **Հիմնադրամի կողմից արված նվիրատվությունները ազատվու՞մ են արդյոք հարկերից / հիմնադրամի գույքի անհատույց օգտագործման տրամադրումը ֆիզիկական անձանց և ոչ առևտրային կազմակերպություններին Հայաստանում և նրա սահմաններից դուրս**: **Որո՞նք են հարկային արտոնությունների կիրառման պայմանները:** |

**ՀՀ հարկային օրենսգրքի 64-րդ հոդվածի 2-րդ մասի 7-րդ կետի համաձայն․**

2. ԱԱՀ-ից ազատվում են Օրենսգրքի 60-րդ հոդվածով սահմանված հետևյալ գործարքներն ու գործառնությունները.

7) հասարակական, բարեգործական և կրոնական կազմակերպությունների կողմից ապրանքների անհատույց մատակարարումը, աշխատանքների անհատույց կատարումը և (կամ) ծառայությունների անհատույց մատուցումը..

**ՀՀ հարկային օրենսգրքի 108-րդ հոդվածի 1-ին մասի 11-րդ կետի համաձայն․**

1.  Շահութահարկով հարկման բազայի որոշման նպատակով շահութահարկ վճարողների համար եկամուտ չեն համարվում՝

11)  ոչ առևտրային կազմակերպությունների անհատույց ստացած ակտիվները (այդ թվում` անդամավճարները), աշխատանքները և ծառայությունները.

**ՀՀ հարկային օրենսգրքի 112-րդ հոդվածի 1-ին մասի 8-րդ կետի համաձայն․**

1. Շահութահարկով հարկման բազայի որոշման նպատակով շահութահարկ վճարողների համար ծախս չեն համարվում՝.

8) ոչ առևտրային կազմակերպությունների անհատույց ստացած ակտիվների (այդ թվում` անդամավճարների), աշխատանքների և ծառայությունների գծով ծախսը կամ դրանց հաշվին կատարված ծախսը, այլ նվազեցումը կամ առաջացած կորուստը.

**ՀՀ հարկային օրենսգրքի 147-րդ հոդվածի 1-ին մասի 14-րդ կետի համաձայն․**

1. Հարկման բազան որոշելու նպատակով նվազեցվող եկամուտներ են համարվում՝

14)ոչ առևտրային կազմակերպություններից անհատույց ստացվող ակտիվները, աշխատանքները, ծառայությունները.

ԿԱՐԵՎՈՐ ՆՇՈՒՄ.

Ամփոփելով վերը նշված նորմերը, գալիս ենք այն եզրակացության, որ Հիմնադրամների կողմից նվիրատվությունները/գույքի անհատույց տրամադրումը Հայաստանում և արտերկրում գտնվող ֆիզիկական անձանց և ոչ առևտրային կազմակերպություններին (ՀՀ քաղաքացիներ և օտարերկրյա քաղաքացիներ, ՀՀ-ում կամ արտերկրում ստեղծված և գործող ոչ առևտրային կազմակերպություններ), ազատված են ԱԱՀ-ից, շահութահարկից, եկամտային հարկից։

Սակայն, եթե հիմնադրամները ունեն աշխատողներ, գրանցված աշխատանքային կամ քաղաքացիաիրավական պայմանագրերով, ապա, համաձայն ՀՀ Հարկային օրենսգրքի նորմերի, բարեգործական հիմնադրամները, որպես հարկային գործակալ, վճարված եկամուտներից (աշխատավարձ, նպաստներ, բոնուսներ, ժամանակավոր անաշխատունակության փոխհատուցում, արձակուրդի փոխհատուցում, հղիություն և ծննդաբերություն և այլն) պարտավոր են վճարել եկամտային հարկ, սոցիալական վճարումներ:

2022 թվականի եկամտային հարկի դրույքաչափը սահմանված է՝ 21%: 2023 թվականին այս ցուցանիշը կնվազի մինչև 20 տոկոս։

Հարկային արտոնությունների կիրառման պայմանները որոշվում են ըստ գործունեության տեսակի (բարեգործական հիմնադրամ), Բարեգործության մասին ՀՀ օրենքում թվարկված բոլոր նորմերի պահպանմամբ, ինչպես նաև հիմնադրամների մասին ՀՀ օրենք։

|  |
| --- |
| 1. **Ինչպիսի՞ն է Հիմնադրամի լուծարման կարգը (ո՞վ է որոշում կայացնում): Որտե՞ղ կարող է փոխանցվել Հիմնադրամի գույքը լուծարման գործընթացում:** |

Հիմնադրամը լուծարելու մասին որոշում կարող է ընդունել միայն դատարանը` շահագրգիռ անձանց դիմումով: Դատարանի կողմից հիմնադրամի լուծարման մասին որոշում ընդունելուց հետո հիմնադրամի հոգաբարձուների խորհուրդը նշանակում է լուծարման հանձնաժողով (լուծարող) և Հայաստանի Հանրապետության քաղաքացիական օրենսգրքի և Հիմնադրամների մասին օրենքի համաձայն` սահմանում է լուծարման կարգը և ժամկետները:   
Լուծարման հանձնաժողովի նշանակման պահից նրան են անցնում հիմնադրամի գործերի կառավարման լիազորությունները: Լուծարվող հիմնադրամի անունից դատարանում հանդես է գալիս լուծարման հանձնաժողովը:

Օրենքով սահմանված կարգով պարտատերերի պահանջները բավարարելուց հետո հիմնադրամի գույքը փոխանցվում է նվիրատուներին՝ նրանց կողմից հիմնադրամին տրամադրված միջոցների չափին համապատասխան, սակայն ոչ ավելի, քան նվիրաբերած գումարը, իսկ դրա անհնարինության դեպքում դրամական միջոցները փոխանցվում են պետական բյուջե, իսկ այլ գույքը սեփականության իրավունքով փոխանցվում է Հայաստանի Հանրապետությանը՝ ի դեմս Կառավարության, բացառությամբ օրենքով սահմանված դեպքերի:

Լուծարման գործընթացում գտնվելու մասին տեղեկությունները (լուծարման գործընթացի սկիզբը և ավարտը, լուծարման հանձնաժողովի կազմը) գրառվում են իրավաբանական անձանց պետական գրանցամատյանում՝ լուծարման հանձնաժողովի դիմումի հիման վրա:

1. Գրանցող մարմնին ներկայացվում է փաստաթղթի հայերեն թարգմանությունը նոտարի հաստատմամբ: [↑](#footnote-ref-1)